《居山》
宋代·李复

居山不出山，日饭鲜盐酪。
野菜芼山来，欢若屠门嚼。
苍苍百岁翁，常如一日乐。
人劝出山住，掉头终弗诺。
子孙入市门，卖薪食羹臛。
归来举糜杯，持匕意自恶。
市门负薪飧，滋味固甚薄。
甘脆前方丈，入腹毒于药。
山翁意甚长，慎无厌澹泊。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。